Diari Oficial de la Generalitat Valenciana


Sumari del DOGV 3510, del 03-06-1999 (1999/5069)

ACORD de 15 de febrer de 1999, de la Comissió Territorial d'Urbanisme d'Alacant, relatiu al Pla Especial per a ubicació d'un centre penitenciari a Villena, a l'empara de l'article 81 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, promogut per la Direcció General d'Institucions Penitenciàries.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3510

Data del DOGV
:   03-06-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/5069


Data del document
:   15-02-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Villena
    * establiment penitenciari
    * pla d'urbanisme

ACORD de 15 de febrer de 1999, de la Comissió Territorial d'Urbanisme d'Alacant, relatiu al Pla Especial per a ubicació d'un centre penitenciari a Villena, a l'empara de l'article 81 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, promogut per la Direcció General d'Institucions Penitenciàries. [1999/S5069]
  
"Vist l'expedient de referència i de conformitat amb els següents
  
Antecedents de fet
  
Primer
  
La Direcció General d'Administració Penitenciària del Ministeri de Justícia va acordar l'aprovació provisional, per resolució de 26 de febrer de 1996, després de complir els tràmits d'exposició pública, mitjançant anuncis apareguts en el Diari Oficial de la Generalitat Valenciana, de 9 de gener de 1996 i en un dels diaris de major difusió provincial el 31 de desembre de 1995, i s'han presentat vàries al·legacions.
  
Posteriorment, la Comissió Territorial d'Urbanisme en sessió celebrada el dia 10 de maig de 1996 va acordar suspendre l'aprovació definitiva de l'expedient fins que es repararen determinades deficiències que es referien a què es completara la documentació integrant de l'expedient, es preveren les mesures compensatòries que estableix l'article 81 de la Llei Reguladora de l'Activitat Urbanística, i s'emetera un informe per part de la Confederació Hidrogràfica del Xúquer, i la Divisió de Recursos Hidràulics de la Conselleria d'Obres Públiques, Urbanisme i Transports.
  
Així les coses, el procediment urbanístic va continuar suspés, ja que, entre altres raons, després del procés electoral de l'any 1996, els nous responsables del Ministeri de l'Interior van estimar convenient reconsiderar a la vista de les noves necessitats del conjunt del sistema penitenciari, algunes de les previsions del Pla d'Amortització i Creació de Centres Penitenciaris, aprovat el 1991. Després dels corresponents estudis, per acord del Consell de Ministres de 30 d'abril de 1998, es va acordar revisar el Pla d'Amortització i Creació de Centres Penitenciaris, i es va donar lloc, entre altres mesures, a què es reduïra la capacitat del centre penitenciari projectat a Villena, de forma que de les 1.008 places inicialment previstes s'ha passat a 720.
  
Amb motiu de la modificació anteriorment exposada es va fer necessari realitzar les corresponents adaptacions en el projecte de centre penitenciari que s'havia tramitat per al municipi de Villena. En aquest sentit per resolució del director general d'Institucions Penitenciàries de 19 d'octubre de 1998, es va acordar posar de manifest el nou projecte a les persones i entitats que en el mateix procediment van formular, en el seu dia al·legacions en el tràmit d' informació pública, sense necessitat de reiterar aquest tràmit d'exposició al públic, per no ser preceptiu, de conformitat amb l'article 38.2.a Llei Reguladora de l'Activitat Urbanística. Durant el període d'audiència es van formular diverses al·legacions. Així mateix es van sol·licitar informes i dictàmens als diversos organismes afectats per l'actuació proposada, així com a l'Ajuntament de Villena. Finalment, mitjançant resolució del director general d'Institucions Penitenciàries de 22.12.98 s'aprova provisionalment el nou projecte, desestimant-se al mateix temps les diverses al·legacions presentades.
  
Segon
  
La documentació està integrada per memòria informativa i justificativa, memòria d'ordenació del projecte, estudi econòmic financer i plans.
  
Tercer
  
Aquest expedient té com a objecte la construcció d'un establiment penitenciari en la partida Alhorines del terme municipal de Villena, en sòl classificat com a no urbanitzable comú. L'actuació modifica el Pla General d'Ordenació Urbana de Villena perquè implanta en el citat sòl un ús no considerat. El projecte ha estat redactat per encàrrec de l'Administració Penitenciària a la Societat d'Infraestructures i Equipaments Penitenciaris (SIEP SA) i es tramita per la Direcció General a l'empara de l'article 81 de la Llei Reguladora de l'Activitat Urbanística.
  
L'actuació proposada inclou una àrea de 308.150 m2 situada al nord-est de la ciutat de Villena, i al nord de la confluència de l'autovia N-330 amb la carretera comarcal a Fontanars dels Alforins que parteix de la mencionada autovia en el punt quilomètric 66 aproximadament. Els principals paràmetres urbanístics són els següents:
  
Superfície total 308.150 m²
  
Superfície ocupada total 32.435 m²
  
Ocupació 0,11 m²/m²
  
Superfície construïda total 73.383 m²
  
Edificabilitat 0,238 m²/m²
  
Nombre de plantes 4 (inclòs còmput de planta tècnica)
  
Altura màxima front de façana per edifici 12 m
  
Altura màxima torre de vigilància fins a 35 m
  
Respecte de l'actuació que es va plantejar l'any 1996 les principals diferències se centren en les dimensions proposades per al centre penitenciari.
  
Quart
  
Anàlisi d'infraestructures:
  
Accessos
  
Atesa la proximitat de l'entrada al centre penitenciari amb l'enllaç entre la carretera a Fontanars dels Alforins i el branc de canvi de sentit de l'autovia s'adopta com a solució més idònia l'execució d'una rotonda que resolga ambdós enllaços, i ordene de forma conjunta tots els girs originats per la intersecció del branc de canvi de sentit de l'autovia, carretera de Fontanars dels Alforins i accés al centre penitenciari. La rotonda es planteja a uns 150 m de l'enllaç del branc de canvi de sentit amb la carretera a Fontanars dels Alforins, amb un diàmetre de 20 m, 2 carrils de 4 m i una vorera d'emergència d'1 m.
  
Electricitat
  
Parteix des d'una línia de mitja tensió existent, propietat d'Iberdrola II, SA, d'on deriva la línia aèria d'escomesa d'aproximadament 4,6 km fins al centre penitenciari on s'ubiquen dos centres de transformació.
  
Aigua
  
El proveïment d'aigua al futur centre penitenciari es planteja de doble alternativa:
  
1ª) S'ha previst una instal·lació de proveïment d'aigua a partir de dos pous situats en la pròpia parcel·la, per a no afectar en la mesura del possible altres explotacions de captació d'aigua.
  
2ª) Subministrament de la xarxa municipal
  
El traçat de la canonada de proveïment té una longitud aproximada de 9 km. Està previst que s'execute en polietilè d'alta densitat de 125 mm de diàmetre i el punt de connexió amb la xarxa local es produeix en el punt indicat en el Pla PP-09.
  
Abocament i depuració
  
Es proposa com a solució a l'abocament d'aigües residuals, la conducció d'aquestes, una vegada depurades en la pròpia estació depuradora de l'establiment, durant 2 o 3 km fins a una bassa d'emmagatzematge d'unes 2 ha de superfície aproximada. Aquesta bassa seria de propietat i responsabilitat de la Comunitat General d'Usuaris d'Aigua de l'Alt Vinalopó, i les seues aigües serien aprofitades per a reg.
  
Residus sòlids
  
El centre penitenciari generarà residus sòlids urbans, i com a conseqüència de l'existència d'un edifici d'infermeria, residus sòlids sanitaris. La gestió serà realitzada per l'empresa contractada a l'efecte per la Direcció General d'Institucions Penitenciàries, en el supòsit que el servei no siga municipal.
  
Cinquè
  
Consten en l'expedient els següents informes sectorials:
  
1. Oficina del Pla de Carreteres de la Conselleria d'Obres Públiques, Urbanisme i Transports
  
Emet un informe favorable amb data 6 d'octubre de 1998 encara que efectuant l'observació que el terreny a expropiar per a la construcció de la rotonda a la CV-656, ha d'incloure també la zona de domini públic de 3 m des de l'aresta exterior de l'explanació.
  
2. Unitat de Carreteres a Alacant del Ministeri de Foment
  
Emet un informe amb data 19 de novembre de 1998 del tenor literal següent:
  
"L'informe d'aquest servei serà favorable a la implantació de les instal·lacions projectades una vegada es reparen en el projecte definitiu de construcció les següents qüestions:
  
1. Tant l'estesa de la línia de mitja tensió per a subministrament elèctric el traçat de la qual recull el pla P.P 02, com les conduccions previstes per al subministrament d'aigua potable (pla P.P 09) i la canalització d'aigües residuals (Pla P.P 11), discorrerien sensiblement paral·leles al traçat actual de l'autovia pel seu marge dret, en la zona de corbes immediata a l'enllaç de Fontanars dels Alforins, el traçat del qual està previst que siga rectificat per aquest ministeri per configurar un tram d'alta concentració d'accidents, i es troba actualment aprovada l'ordre d'estudi per a la redacció del projecte.
  
Les obres que es realitzaran per a millorar la traça de l'autovia estaran compreses entre el punt quilomètric 65 i el 66 i substituiran les tres corbes actualment existents per un traçat de curvatura més suau desplaçant-se l'explanació d'aquesta pel seu marge dret i deixant fora de servei les dues calçades de l'actual traçat. Així resultarien afectats els serveis precitats, la qual cosa, en virtut del que estableix l'article 38 del Reglament General de Carreteres, motiva que el canvi d'ubicació d'aquestes siga condició indispensable per a l' informe favorable d'aquest servei. En aquest sentit es recomana que tots els serveis discórreguen pel marge esquerre de l'autovia, i es preveuen les cruïlles subterrànies mitjançant l'execució de fixacions que no afecten el ferm de les calçades.
  
2. De l'examen del pla de moviment de terres es dedueix que l'abocament de terres que ocasione l'explanació a la cota 552 de la plataforma que servirà de solar a les instal·lacions, provoca una ocupació del domini públic de l'autovia (8 m des de l'aresta exterior de l'explanació) i provoca una canalització de les aigües de vessament de dimensions insuficients, que afectaria la pròpia cuneta del drenatge de la carretera. Atés que ens trobem en una zona d'afluència de canals procedents d'una extensa superfície de captació d'aigües que tenen desguàs natural en la rambla del Angosto, es considera imprescindible que almenys els vuit metres del domini públic romanguen inalterats amb independència de l'estudi de drenatge per a les aigües de vessament que es realitze en el projecte de construcció del centre penitenciari.
  
Pel que s'ha exposat, l'informe d'aquest servei és favorable a la ubicació en aquest paratge del centre penitenciari sempre que es resolguen satisfactòriament les objeccions plantejades en aquest informe a l'hora de redactar el projecte definitiu de construcció d'aquestes instal·lacions."
  
3. Confederació Hidrogràfica del Xúquer
  
Consta en l'expedient un informe emés amb data 30 d'abril de 1996 en relació amb el projecte originari en el qual es realitzen diverses reflexions en relació amb el subministrament d'aigua potable a través de pous, i s'hi conclou que totes les qüestions plantejades sobre la solució que respecte d'això s'adopte seran depurades durant la tramitació de l'expedient concessional que haurà d'instruir-se en qualsevol cas.
  
Posteriorment emet un informe amb data 29 d'octubre de 1998 en relació amb el nou projecte que és del tenor literal següent:
  
"La intervenció urbanística, atesa la seua extensió, pot modificar significativament els vessaments superficials naturals de la zona de l'àmbit de l'actuació, per la qual cosa en la fase del projecte de construcció haurà d'estudiar-se l'efecte produït de manera que no afecte en cap cas la seguretat de les persones i els béns ni produesca efectes perjudicials afegits a l'entorn físic, i haurà d'estudiar-se els efectes de la concentració de les aigües pluvials en els punts d'eixida de la xarxa.
  
En els plans del projecte presentat no es reflecteix l'existència de canals públics en la zona d'ubicació del centre penitenciari, no obstant això, a part de respectar la servitud de pas de 5 m, tota actuació que es vulga executar en el domini públic hidràulic i/o dins de la zona de policia tindrà com a requisit previ i indispensable a la iniciació de les obres, l'obtenció de l'autorització de la Confederació Hidrogràfica del Xúquer d'acord amb la legislació citada al final.
  
Quant a les infraestructures longitudinals (accessos i conduccions) s'observa que travessen algun canal públic, en conseqüència, qualsevol modificació que es pretenga realitzar en els canals afectats, s'haurà de redactar per un tècnic superior competent, degudament signat i visat, el preceptiu projecte de construcció i haurà de tenir autorització prèvia de la Confederació Hidrogràfica per a poder iniciar les obres.
  
Per una altra banda s'haurà d'obtenir l'autorització prèvia de la Confederació Hidrogràfica per a l'abocament de les aigües tant residuals com pluvials, així com de la preceptiva concessió si es preveu realitzar captacions d'aigua superficial o subterrània.
  
En resum, aquesta actuació, mentre afecte el domini públic hidràulic i/o la seua zona de policia, haurà d'ajustar-se en totes les seues fases al que disposa la normativa específica vigent i en particular la Llei d'Aigües 29/1985, de 2 d'agost, els seus reglaments i altres disposicions que la despleguen."
  
4. RENFE
  
Emet un informe amb data 13 de juliol de 1998 en què subratlla que l'execució de les obres de conducció paral·lela al F.C per a subministrament d'aigua d'escomesa municipal, haurà de discórrer per la zona de servitud, és a dir, a partir d'una distància de 8 m des del límit de l'explanació.
  
5. Divisió de Recursos Hidràulics de la Conselleria d'Obres Públiques, Urbanisme i Transports
  
Emet un informe amb data 9 de febrer de 1999 en el qual es realitzen diverses consideracions sobre l'actuació proposada, encara que en línies generals es considera adequada la solució proposada per a l'abocament d'aigües residuals.
  
6. La Conselleria de Cultura va advertir mitjançant un informe emés amb data 15 de gener de 1996, sobre possibles jaciments arqueològics d'una manera general. En la construcció de l'autovia s'estava alerta respecte de possibles restes de la Via Augusta, no havent constància de l'existència d'alguna resta fins a la data. Es considera convenient que durant la fase de construcció es realitzen estudis arqueològics.
  
Consideracions tècniques jurídiques
  
Primera
  
La tramitació efectuada fins a la data per la Direcció General d'Institucions Penitenciàries es considera en línies generals correcta, d'acord amb el que disposen els articles 38 i següents per remissió de l'article 81 de la Llei 6/1994, de 15 de novembre de la Generalitat Valenciana, Reguladora de l'Activitat Urbanística.
  
Segona
  
La documentació es considera completa en línies generals pel que es refereix al contingut del Pla Especial, de conformitat amb el que disposen els articles 24 i 27 de la Llei Reguladora de l'Activitat Urbanística, així com l'article 91 del Reglament de Planejament de la Comunitat Valenciana aprovat per Decret del Govern Valencià 201/1998, de 15 de desembre.
  
En qualsevol cas, tota la documentació integrant del projecte tècnic ha d'aportar-se per exemplar triplicat i diligenciada amb la data de la seua aprovació provisional.
  
Tercera
  
Durant el període d'audiència concedit als interessats en l'expedient originari conforme al que disposa l'article 38.2.a de la Llei Reguladora de l'Activitat Urbanística a pesar que les modificacions introduïdes en l'expedient originari difícilment pogueren qualificar-se de substancials, s'han presentat diverses al·legacions que han estat desestimades per la Direcció General d'Institucions Penitenciàries segons les raons al·ludides en l'acord d'aprovació provisional. En particular resulta convenient insistir en les formulades per l'Ajuntament de Villena en el terme municipal del qual s'ubica el centre penitenciari, i que coincideixen substancialment amb el dictamen que en el seu dia va ser emés en relació amb el projecte original. En síntesi es refereixen al següent:
  
1ª. Subministrament d'aigua potable.
  
2ª. Aigües residuals.
  
3ª. Residus generats pel centre
  
4ª. La incidència global que el nou centre penitenciari tindrà sobre l'entramat urbà i social de Villena, i s'entén que això requereix un estudi que hauria d'incorporar-se al projecte.
  
5ª. Insisteix així mateix l'Ajuntament de Villena, en què de conformitat amb el que disposa l'article 68 de la Llei 13/1985, de 25 de juny, del Patrimoni Històric Espanyol, cal reservar l'1% del pressupost d'execució de l'obra per a finançar treballs de conservació o enriquiment del patrimoni històric espanyol o de foment de la creativitat artística.
  
6ª. Mesures compensatòries previstes en l'article 81 de la Llei Reguladora de l'Activitat Urbanística.
  
No obstant les al·legacions que en el seu dia es van formular, consta en l'expedient un acord de la Comissió de Govern de l'Ajuntament de Villena, adoptat amb data 22 de gener de 1999 en el qual es consideren reparades les objeccions assenyalades per aquest ajuntament respecte de la implantació del centre penitenciari. No obstant això, entenem que el referit acord ha de ser ratificat pel ple de la corporació municipal, ja que en el seu dia les objeccions al projecte van ser indicades mitjançant acord plenari adoptat el 5 de novembre de 1998.
  
Quarta
  
Les determinacions contingudes en aquest expedient es consideren en línies generals correctes des del punt de vista de les exigències de la política urbanística i territorial de la Generalitat tal i com recull l'article 40 de la Llei Reguladora de l'Activitat Urbanística. No obstant l'anterior hem d'assenyalar les següents observacions que es refereixen fonamentalment als informes sectorials emesos durant la tramitació de l'expedient i que van ser exposats en els antecedents de fet:
  
L'informe favorable de Carreteres de la Conselleria d'Obres Públiques, Urbanismei Transport fa l'observació que el terreny que s'expropiarà per a la construcció de la rotonda en la CV-656, ha d'incloure també la zona de domini públic de 3 m des de l'aresta exterior de l'explanació.
  
L'informe de carreteres del Ministeri de Foment era favorable encara que condicionat a què en el projecte definitiu de construcció l'estesa de la línia de mitja tensió per a subministrament elèctric el traçat de la qual recull el Pla P.P 02, les conduccions previstes per al subministrament d'aigua potable (pla P.P 09) i la canalització d'aigües residuals (pla P.P 11) discorren pel marge esquerre de l'autovia, i es preveuen les cruïIles subterrànies mitjançant l'execució de fixacions que no afecten el ferm de les calçades. Així mateix manifesten que en els moviments de terres que s'ocasionen per a l'explanació a la cota 552 de la plataforma que servirà de solar a les instal·lacions, es considera imprescindible que almenys els vuit metres del domini públic queden inalterats amb independència de l'estudi de drenatge per a les aigües de vessament que es realitze en el projecte de construcció del centre penitenciari.
  
L'informe de la Confederació Hidrogràfica del Xúquer incideix en què atés que l'actuació proposada pot modificar significativament els vessaments superficials naturals de la zona de l'àmbit de l'actuació, en la fase del projecte de construcció haurà d'estudiar-se l'efecte produït de manera que no afecte en cap cas la seguretat de les persones i els béns ni produesca efectes perjudicials afegits a l'entorn físic, i hauran d'estudiar-se els efectes de la concentració de les aigües pluvials en els punts d'eixida de la xarxa. En qualsevol cas mentre s'afecte el domini públic hidràulic i/o la seua zona de policia, haurà d'ajustar-se en totes les seues fases al que disposa la normativa específica vigent i en particular a la Llei d'Aigües 29/1985, de 2 d'agost, els seus reglaments i altres disposicions que la despleguen. Tot això amb independència de les autoritzacions que resulten preceptives en el tràmit concessional que es duga a terme en relació a la perforació de pous per a subministrament d'aigua potable.
  
RENFE emet un informe amb data 13 de juliol de 1998 en què subratlla que l'execució de les obres de conducció paral·lela al F.C per a subministrament d'aigua d'escomesa municipal haurà de discórrer per la zona de servitud, és a dir, a partir d'una distància de 8 m des del límit de l'explanació.
  
Consideracions efectuades en l'informe emés per Recursos Hidràulics amb data 9 de febrer de 1999.
  
Finalment, consta en l'expedient un informe emés per un tècnic adscrit a la Direcció Territorial a Alacant de la Conselleria de Cultura, Educació i Ciència amb data 15 de gener de 1996 en el qual es recomana a l'ajuntament que sol·licite que s'establesca la necessitat de preveure dins del projecte de construcció del centre penitenciari la realització d'estudis arqueològics previs al desenvolupament de l'obra, els quals hauran de recollir tant prospeccions com la realització d'alguns sondejos mecànics, amb l'objectiu últim d'evitar la destrucció de jaciments arqueològics que formen part del patrimoni històric nacional tal i com estableix la Llei 16/85.
  
Cinquena
  
La Comissió Territorial d'Urbanisme, a proposta del sotssecretari d'Urbanisme i Ordenació Territorial, és l'òrgan competent per a l'aprovació de plans especials de municipis de menys de 50.000 habitants, de conformitat amb el que disposen els articles 55.1 i 39 de la Llei Reguladora de l'Activitat Urbanística, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vistos els preceptes legals citats, la Llei de Règim Jurídic de les Administracions Públiques i del Procediment Administratiu Comú i altres disposicions de pertinent aplicació, la Comissió Territorial d'Urbanisme, acorda
  
Aprovar definitivament el Pla Especial per a la ubicació d'un centre penitenciari a Villena, encara que supeditant la seua publicació i, en conseqüència, la seua eficàcia, a què:
  
1r) S'aporte projecte tècnic refós, per exemplar triplicat i degudament diligenciat.
  
2n) Es ratifique pel ple de l'Ajuntament de Villena l'acord adoptat per la Comissió de Govern el 22 de gener de 1999.
  
3r) Es reparen les observacions assenyalades en l'informe de carreteres del Ministeri de Foment.
  
En qualsevol cas, la Direcció General d'Institucions Penitenciàries haurà de respectar en la totalitat les consideracions realitzades en els diversos informes sectorials emesos durant la tramitació de l'expedient.
  
Amb data 12 de maig de 1999, el president de la Comissió Territorial d'Urbanisme va resoldre:
  
"Vist l'acord adoptat per la Comissió Territorial d'Urbanisme en sessió de 15 de febrer de 1999, pel qual es va aprovar definitivament l'expedient de referència, supeditant la seua publicació al compliment de certes condicions, així com la documentació presentada per la Direcció General d'Institucions Penitenciàries del Ministeri de l'Interior amb data 11 de maig de 1999, així com per l'Ajuntament de Villena amb data 12 de març de 1999, que compleix en tots els seus extrems el referit acord de la Comissió, resolc
  
Ordenar la immediata publicació del referit acord d'aprovació definitiva en el Diari Oficial de la Generalitat Valenciana, a efectes de la seua entrada en vigor, conforme al que disposa l'article 59, apartats 2 i 4 de la Llei 6/1994, de 15 de novembre, de la Generalitat Valenciana Reguladora de l'Activitat Urbanística. La publicació de l'aprovació definitiva excusa la seua notificació individualitzada."
  
Contra aquest acord, que no posa fi a la via administrativa, podrà interposar-se recurs ordinari davant el conseller d'Obres Públiques, Urbanisme i Transports, en el termini d'un mes, segons disposen els articles 114 a 116 de la Llei de Règim Jurídic de les Administracions Públiques i del Procediment Administratiu Comú i 14.2 del Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, del Consell."
  
Alacant, 20 de maig de 1999.- El president de la Comissió Territorial d'Urbanisme: Fernando Modrego Caballero.